b'\n_START_ARTICLE_\nEmperor\n_START_SECTION_\nPo\xc4\x8deci\n_START_PARAGRAPH_\nIhsahn i Samoth upoznali su se jo\xc5\xa1 u mladosti na jednom seminaru rock glazbe. Ubrzo su po\xc4\x8deli svirati zajedno pod raznim imenima; prvo ime kojim su se slu\xc5\xbeili bilo je Dark Device, potom Xerasia i nakon toga Embryonic. Glazbena grupa ubrzo je evoluirala u sada dobro poznati sastav Thou Shalt Suffer. Me\xc4\x91utim, nedugo nakon toga Samoth je po\xc4\x8deo skladati glazbu izvan Thou Shalt Suffera, te je zajedno s Ihsahnom i novim basistom Mortiisom stvorio sastav Emperor. Nakon kratkog zajedni\xc4\x8dkog razdoblja, sastav je snimio svoj prvi demo album, Wrath of the Tyrant. Demo je postao vrlo popularan u black metal podzemlju te je privukao pozornost Candlelighta, tada tek formirane izdava\xc4\x8dke ku\xc4\x87e. Ubrzo poslije toga potpisan je ugovor za izdavanje albuma. Samoth se prebacio na ritam gitaru, Ihsahn je nastavio pjevati i svirati solo gitaru, te je Faust odabran kao bubnjar sastava. Sastav se prebacio na prvu black metal izdava\xc4\x8dku ku\xc4\x87u, Deathlike Silence koju je rukovodio Euronymous, te su kroz nju planirali izdati svoj prvi studijski album, no nikad nisu uspjeli izdati niti jedno glazbeno izdanje kroz nju. _NEWLINE_Svoj prvi koncert sastav je odr\xc5\xbeao 13. travnja 1992. godine, zajedno sa sastavima poput Enslaved, Algol i Infinite Decay._NEWLINE_Za vrijeme ljeta 1992. godine, zbio se niz doga\xc4\x91aja unutar takozvanog black metal unutarnjeg kruga. Samoth, u dru\xc5\xa1tvu raznih drugih black metalaca, odlu\xc4\x8dio je spaliti stare crkve \xc5\xa1irom Norve\xc5\xa1ke. Iste godine, bubnjar Faust \xc5\xbeivio je u mjestu Lillehammer, te mu je u tada tek izgra\xc4\x91enom Olimpijskom parku pri\xc5\xa1ao \xc4\x8dovjek imena Magne Andreassen i predlo\xc5\xbeio mu da se pro\xc5\xa1e\xc4\x87u kroz obli\xc5\xbenju \xc5\xa1umu. Faust je prihvatio, te kad su bili u \xc5\xa1umi, Faust izjavljuje kako ga je \xc4\x8dovjek poku\xc5\xa1ao seksualno zavesti. Faust ga je potom nasmrt izbo no\xc5\xbeem, naknadno ga udaraju\xc4\x87i nogom u glavu da bi se uvjerio da je mrtav. Za svoj zlo\xc4\x8din bio je osu\xc4\x91en tek nakon dvije godine. Dan nakon \xc5\xa1to je Faust po\xc4\x8dinio umorstvo, oti\xc5\xa1ao je s Euronymousom (iz sastava Mayhem) i Vargom Vikernesom (iz sastava Burzum) spaliti kapelicu Holmenkollen u Oslu.\n_START_SECTION_\nIn the Nightside Eclipse (1993. - 1996.)\n_START_PARAGRAPH_\nU ljeto 1993. godine, sastav je po\xc4\x8deo raditi na svojem prvom studijskom albumu, te su ubrzo prestali nositi corpse paint, smatraju\xc4\x87i da je no\xc5\xa1enje istoga postalo trend i da je izgubilo svoju po\xc4\x8detnu svrhu i simboliku. U jesen iste godine, policija je po\xc4\x8dela istra\xc5\xbeivati umorstvo Euronymousa, smatraju\xc4\x87i Varga Vikernesa jednim od sumnjivaca. Istraga je naposlijetku dovela do pritvaranja Samotha zbog podmetanja po\xc5\xbeara te Fausta zbog ubojstva Magne Andreassena._NEWLINE_Godine 1994. Samoth je bio osu\xc4\x91en na 16 mjeseci zatvora zbog spaljivanja crkve Skjold u Vindafjordu, zajedno s Vargom Vikernesom. Ironi\xc4\x8dno, po\xc5\xbear se zbio tokom kratke stanke u snimanju Burzumovog EP-a Aske (Pepeo). Iste godine kona\xc4\x8dno je objavljen i Emperorov prvi studijski album In the Nightside Eclipse te je istim albumom sastav zadobio globalno priznanje i veliki broj fanova.\n_START_SECTION_\nAnthems to the Welkin at Dusk (1996. - 1998.)\n_START_PARAGRAPH_\nNakon Samothova uvjetnog otpu\xc5\xa1tanja iz zatvora, sastavu su se pridru\xc5\xbeili Trym Torson (biv\xc5\xa1i \xc4\x8dlan sastava Enslaved) na bubnjevima i Alver (biv\xc5\xa1i \xc4\x8dlan sastava D\xc3\xb8dheimsgard) na bas-gitari. Pri kraju 1996. godine sastav je u\xc5\xa1ao u studio kako bi snimio EP Reverence i sljede\xc4\x87i studijski album, Anthems to the Welkin at Dusk. Isti album \xc4\x8desto je dobivao najvi\xc5\xa1e glasova u anketama za najbolji album godine u raznim \xc4\x8dasopisima koji se koncentriraju na metal glazbu, uklju\xc4\x8duju\xc4\x87i i britanski Terrorizer te ameri\xc4\x8dki Metal Maniacs. Basist Alver iza\xc5\xa1ao je iz sastava 1998. godine.\n_START_SECTION_\nIX Equilibrium (1998. - 2000.)\n_START_PARAGRAPH_\nNastavljaju\xc4\x87i svoju karijeru kao trio, s Ihsahnom koji je pjevao i svirao bas-gitaru, solo gitaru i klavijature, sastav je snimio svoj tre\xc4\x87i studijski album, IX Equilibrium. I\xc5\xa1li su na turneju kroz Europu i Sjevernu Ameriku. _NEWLINE_Unutar tog perioda, \xc4\x8dlanovima sastava polako se po\xc4\x8deo mijenjati glazbeni ukus; Samoth i Trym po\xc4\x8deli su se zanimati za death metal, dok je Ihsahn usmjeravao svoje glazbeno istra\xc5\xbeivanje na svoj sporedni sastav Peccatum u kojem je skladao zajedno sa svojom suprugom.\n_START_SECTION_\nPrometheus: The Discipline of Fire & Demise (2000. - 2001.)\n_START_PARAGRAPH_\n\xc4\x8clanovi Emperora odlu\xc4\x8dili su raspustiti sastav ubrzo nakon izlaska njihovog zadnjeg, \xc4\x8detvrtog studijskog albuma, Prometheus: The Discipline of Fire & Demise. Glazbu i tekst za album u potpunosti je napisao Ihsahn. Kasnije se Ihsahn prisjetio doga\xc4\x91aja u to doba, govore\xc4\x87i: "Kad smo najavili razila\xc5\xbeenje sastava 2001. godine, smatrali smo da nikad vi\xc5\xa1e ne\xc4\x87emo u\xc4\x8diniti ni\xc5\xa1ta s Emperorom... Odluka je tako\xc4\x91er bila utemeljena na osje\xc4\x87aju kako je Emperor imao puno integriteta, te ako smo ga \xc5\xbeeljeli okon\xc4\x8dati, trebali smo to u\xc4\x8diniti u doba dok smo jo\xc5\xa1 skladali odli\xc4\x8dnu glazbu. Za nas, odluka je bila u\xc4\x8dinjena u duhu black metala. Budu\xc4\x87i da smo Samoth i ja vukli u razli\xc4\x8ditim smjerovima, nismo vidjeli svrhu u nastavljanju. Sr\xc5\xbe sastava vi\xc5\xa1e nije bila potpuna." Samoth je nadopunio Ihsahnove rije\xc4\x8di govore\xc4\x87i: "U tom trenutku, oboje smo imali druge prioritete koje smo \xc5\xbeeljeli slijediti i oboje smo smatrali kako je raspu\xc5\xa1tanje Emperora najbolja stvar koju smo mogli u\xc4\x8diniti. Stvarno smo se \xc5\xbeeljeli koncentrirati na druge stvari, i osje\xc4\x87ali kako je to jedina dobra stvar koju smo mogli u\xc4\x8diniti."\n_START_SECTION_\nNakon prekida (2001. - danas)\n_START_PARAGRAPH_\nNakon raspada grupe, Samoth i Trym nastavili su svirati u black/death metal sastavu Zyklon, dok se Ihsahn koncentrirao na svoj obiteljski projekt Peccatum. Naknadno je Ihsahn najavio vlastiti solo projekt, ve\xc4\x87inom u duhu posljednjeg Emperorovog albuma i projekta Peccatum, koji \xc4\x87e uklju\xc4\x8divati bubnjara Asgeira Mickelsona (tako\xc4\x91er iz sastava Borknagar i Vintersorg). Najava takvog projekta dovela je do pozitivnih reakcija u black metal dru\xc5\xa1tvu._NEWLINE_Sastav je odsvirao iznenadni koncert od tri pjesme u Oslu, 30. rujna 2005. na kojem su najavili niz koncerata koji \xc4\x87e se odr\xc5\xbeati u Kaliforniji, New Yorku i Europi kroz 2006. godinu. U velja\xc4\x8di 2006. tako\xc4\x91er su nastupili na Inferno Festivalu te Wacken Open Airu u kolovozu iste godine. Samoth nije mogao sudjelovati na koncertima u SAD-u budu\xc4\x87i da je njegova osuda zbog podmetanja po\xc5\xbeara 1992. godine produ\xc5\xbeila proces zahtjeva za izdavanje vize, stoga je sastav nastupio bez njega._NEWLINE_7. listopada 2006., Emperor je nastupio na under-18 Motst\xc3\xb8y festivalu u svojem rodnom gradu, Notoddenu. Sastav je \xc5\xbeelio nastupiti na under-18 koncertu i nastupiti u svojem rodnom gradu, stoga je festival savr\xc5\xa1eno pristajao. Koncert se odr\xc5\xbeao u malom sastajali\xc5\xa1tu imena StuA, te se sa samo 450 ulaznica koncert ubrzo rasprodao. _NEWLINE_Knjiga tablatura bazirana na Emperorovoj kompilaciji Scattered Ashes: A Decade of Emperial Wrath, koja je sadr\xc5\xbeavala trinaest Emperorovih pjesama, prepisana osobno od strane Ihsahna, te uklju\xc4\x8duju\xc4\x87i njegov uvod, izdana je 31. listopada 2007. godine kroz Candlelight. Emperorovi albumi tako\xc4\x91er su bili ponovno izdani u posebnoj ina\xc4\x8dici kutije koja je uklju\xc4\x8divala poster sastava 21. kolovoza 2007. godine._NEWLINE_2. kolovoza 2013. godine, objavljeno je kako \xc4\x87e se Emperor ponovno okupiti kako bi nastupili na 25.-oj godi\xc5\xa1njici Wacken festivala 2014. godine. Tokom sljede\xc4\x87ih mjeseci, objavljeni su kao glavna grupa za festivale Bloodstock Open Air i Hellfest.'